กองทุนGLDแจกกำไร12%
บลจ.กรุงไทยชี้ให้เท่าทองในประเทศยันสภาพคล่องสูงคุมราคาขึ้นลงยาก
23 ส.ค. 2554

บลจ.กรุงไทยชี้ให้เท่าทองในประเทศยันสภาพคล่องสูงคุมราคาขึ้นลงยาก
บลจ.กรุงไทย เผย 16 วันกองทุนอีทีเอฟ GLD แจกผลตอบแทน 12% เท่าทองคำในประเทศ พอใจสภาพคล่องซื้อขายวันละร้อยล้านบาท
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า ตั้งแต่กองทุนเปิดเคแทม โกลด์ อีทีเอฟ แทร็กเกอร์ (GLD) ซึ่งเป็นกองทุนอีทีเอฟทองคำกองแรกของประเทศไทยเข้ามาซื้อขายจนถึงวันที่ 19 ส.ค.ที่ผ่านมา ให้ผลตอบแทนประมาณ 12% ซึ่งเท่ากับการปรับตัวขึ้นของราคาทองคำในประเทศ และจนถึงขณะนี้นักลงทุนยังเข้ามาลงทุนต่อเนื่อง เพราะคาดว่าราคาทองยังเพิ่มขึ้นได้จากความกังวลเศรษฐกิจโลก
 




ทั้งนี้ กองทุน GLD กำหนดราคาเสนอขายครั้งแรก (ไอพีโอ) ในวันที่ 3 ส.ค. 2554 ที่ราคา 2.27 บาทต่อหน่วย และวันที่ 22 ส.ค.นี้ ราคาปิดเท่ากับวันก่อนที่ 2.52 บาท โดยมีมูลค่าการซื้อขาย 130.50 ล้านบาท
นายสมชัย กล่าวว่า กรณีที่ราคาหน่วยลงทุน GLD ในบางช่วงเวลามีราคาห่างหรือต่ำกว่าราคา iNAV ซึ่งเป็นราคามูลค่าสินทรัพย์ที่แท้จริงนั้น ไม่ได้เกิดจากผู้ดูแลสภาพคล่องหรือมาร์เก็ต เมกเกอร์ ซึ่งคือบริษัท ฮั่วเซ่งเฮง โกลด์ ฟิวเจอร์ส มีการควบคุมราคา เพราะหากดูการซื้อขายในแต่ละวัน 100 ล้านบาท คงไม่สามารถทำได้
“ราคาที่ห่างกันนั้นต้องดูด้วยว่าเกิดในช่วงเวลาไหน เพราะกองทุนหลัก คือ กองทุน SPDR Gold Trust ที่กองทุน GLD ไปลงทุนนั้นจดทะเบียนในตลาดฮ่องกง ซึ่งเวลาที่ตลาดฮ่องกงปิด iNAV ที่แสดงในเว็บไซต์ก็จะเป็นราคาล่าสุด แต่ไม่ได้เป็นราคาปัจจุบัน ซึ่งอาจทำให้นักลงทุนเข้าใจผิดได้ ดังนั้นจะแจ้งให้นักลงทุนทราบผ่านเว็บไซต์ด้วย” นายสมชัย กล่าว
อย่างไรก็ตาม หากนักลงทุนจะดู iNAV ประกอบการลงทุนนั้น เปิดตลาดเช้ามาไม่มีปัญหา เพราะตลาดฮ่องกงเปิดก่อนไทย แต่เมื่อตลาดฮ่องกงปิดซื้อขายช่วงกลางวัน ซึ่งตรงกับเวลาไทยประมาณ 11.00-13.30 น. ดังนั้นราคา iNAV ที่โชว์ในช่วงเวลาดังกล่าวก็ไม่ได้เป็นราคาที่แท้จริง จะต้องรอตลาดฮ่องกงเปิดถึงจะขยับราคาใหม่
ขณะเดียวกัน ตลาดฮ่องกงจะปิดซื้อขายซึ่งตรงกับเวลาไทยประมาณ 15.00 น. ดังนั้นราคา iNAV หลังจากนั้นก็จะใช้ประกอบการลงทุนไม่ได้เช่นกัน ซึ่งเรื่องนี้นักลงทุนสถาบันหรือนักลงทุนรายใหญ่คงเข้าใจ ส่วนนักลงทุนทั่วไปหรือรายย่อยคงจะต้องให้ข้อมูลมากขึ้น และแนะนำว่าในช่วงที่ตลาดฮ่องกงปิดนักลงทุนสามารถดูราคาทองคำในตลาดโลกประกอบการลงทุนแทน
นอกจากนี้ กองทุน GLD มีผู้ร่วมค้าหน่วยลงทุน 4 รายทำหน้าที่รับซื้อหรือขายหน่วยลงทุนให้แก่ผู้ลงทุนในกรณีที่ต้องการซื้อหรือขายในจำนวนที่มากกว่าที่ตลาดมีการซื้อขายอยู่ ซึ่งชี้ให้เห็นว่าราคาที่ซื้อขายในตลาดไม่สามารถควบคุมได้ เพราะเป็นไปตามกลไกตลาดมากกว่า
ทั้งนี้ ผู้ร่วมค้า 4 ราย ประกอบด้วย บริษัท ฮั่วเซ่งเฮง โกลด์ ฟิวเจอร์ส บริษัทหลักทรัพย์ (บล.) เคที ซีมิโก้ บล.เคจีไอ (ประเทศไทย) และ บล.ดีบีเอส วิคเคอร์ส (ประเทศไทย)
นายสมชัย กล่าวว่า สำหรับราคา GLD ที่ซื้อขายในตลาดกับราคา iNAV นั้น ควรห่างกัน 12% ซึ่งปัจจุบันราคาเริ่มเข้าใกล้กันแล้ว
ด้าน บลจ.กสิกรไทย ยังมีมุมมองเป็นบวกต่อราคาทองคำ เนื่องจากเศรษฐกิจยุโรปและสหรัฐยังไม่มีเสถียรภาพ รวมถึงความต้องการทองคำของธนาคารกลางที่คาดว่าจะเพิ่มขึ้น โดยมองราคาทองคำในปลายปี 2554–กลางปี 2555 อยู่ที่ประมาณ 1,800–2,000 เหรียญสหรัฐต่อออนซ์
อย่างไรก็ดี เนื่องจากช่วง 12 สัปดาห์ที่ผ่านมาราคาทองคำปรับตัวขึ้นอย่างรวดเร็วและต่อเนื่องกว่า 100 เหรียญสหรัฐ โดยไม่ได้ปรับฐานเลย จึงมีโอกาสปรับตัวลดลงและผันผวนได้มากในระยะสั้น